SL Uradni list Evropske unije C 351/24

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 351/12)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA / ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„CARCIOFO SPINOSO DI SARDEGNA“

EU št.: IT-PDO-0105-01325 – 7.4.2015

ZOP ( X ) ZGO ( )

1. Skupina vložnikov in pravni interes

Consorzio di Tutela del Carciofo Spinoso di Sardegna D.O.P. Corso Europa 33 07039 Valledoria (SS) ITALIJA Tel./faks +039 079582248 E-naslov: carcspindisardegna@tiscali.it

Konzorcij za zaščito Consorzio di Tutela del Carciofo Spinoso di Sardegna D.O.P ima pravico vložiti zahtevek za spremembo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☒ Metoda proizvodnje — ☒ Povezava — ☐ Označevanje — ☒ Drugo [Pakiranje]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

V besedilu člena 2 specifikacije je treba spremeniti:

„Barva: zelena, velik del obarvan vijoličasto-rjavo;“

v

„Barva: zelena, včasih s širšimi vijoličasto-rjavimi odtenki;“

Ta sprememba je potrebna, ker so siceršnji odtenki včasih manj opazni zaradi neizrazite barve in ne izstopajo na barvnem ozadju krovnih listov. Ta posebnost bi lahko otežila presojo in razlago pri nadzoru skladnosti proizvoda.

Zahteva se črtanje naslednjega odstavka o kemijskih lastnostih ZOP „Carciofo Spinoso di Sardegna“:

„železo: največ 0,80 mg na 100 g sveže snovi.“

Analiza variance železa (Fe) glavic, izvedena za obdobje pridelave 2012–2013, je v primerjavi z obdobjem 2013–2014 pokazala pomembne razlike (P<0,001) med povprečnimi vrednostmi, ki so bile 0,55 ± 0,17 mg/100g za obdobje 2012–2013 in 1,25 ± 0,54 mg/100 mg za obdobje 2013–2014.

Spremenljivost vsebnosti železa v rastlinskih tkivih po letih je mogoče pripisati različnim vremenskim razmeram, zlasti razporeditvi padavin, ki lahko vplivajo na razpoložljivost železa v tleh.

Zato se šteje, da vsebnost železa ni primeren parameter pridelave ZOP „Carciofo Spinoso di Sardegna“, saj bi zaradi velike spremenljivosti zadevni parameter lahko oviral certificiranje proizvoda, pridelanega z doslednim upoštevanjem vseh drugih navodil iz specifikacije proizvoda. Zato je treba spremeniti člen 2 specifikacije proizvoda s črtanjem vsebnosti železa iz kemijskih značilnosti proizvoda.

Metoda proizvodnje

Zahteva se sprememba besedila člena 5 specifikacije:

„Gostota sajenja je med 0,7 in 1,2 rastline na m2“

v

„Gostota sajenja je med 0,6 in 1,2 rastline na m2. Nasad je lahko leten ali večleten“.

Potrebo po širšem razporedu sajenja, pri čemer se zmanjša število rastlin na m2, upravičujejo obratovalne zahteve pri oskrbi rastlin, kmetijski mehanizaciji ter nujnost racionalizacije in izboljšanje trajnosti rabe sredstev za varstvo rastlin pred škodljivci. Povečanje razdalje v vrsti omogoča boljše premikanje pomožnih strojev pri obiranju ter boljše izvajanje opravil pri okopavanju in pletju. Manjše število rastlin na m2 prav tako omogoča učinkovitejšo oskrbo vsake rastline in njen večji donos, zlasti kadar se uporabljajo izboljšani kloni, ki so nastali s tehnikami propagacije in so običajno krepkejši.

Nazadnje, redkejša zasaditev omogoča omejitev pojavnosti bolezni, kot so peronospora ter pepelasta in siva plesen, z izboljšanjem zračnosti okrog rastlin, s čimer so zmanjša potreba po zatiranju škodljivcev, saj je to učinkovitejše.

Povezava

Zahtevana izločitev železa iz merjenih analitičnih parametrov ne vpliva na specifičnost artičoke „Carciofo Spinoso di Sardegna“. Posebnost, ki loči artičoko „Carciofo Spinoso di Sardegna“ od vseh drugih artičok, je med drugim njen uravnoteženi okus zaradi vsebnosti ogljikovih hidratov, polifenolov in nizke vsebnosti natrija. Prisotnost teh elementov od nekdaj omogoča uživanje surove artičoke „Carciofo Spinoso di Sardegna“, ta značilnost pa upravičuje zaščiteno označbo in jo povezuje z območjem proizvodnje.

Pakiranje

Odstavek:

„Proizvod ‚Carciofo Spinoso di Sardegna‘ je dan na trg za porabo v naslednjih vrstah zaprte embalaže, na katero je pritrjen logotip:

— pladnji, ki vsebujejo od dveh do 12 celih in/ali odrezanih glavic,

— od 500-gramske do 5-kilogramske košare iz materialov za živila,

— leseni, kartonasti ali plastični zaboji za živila, ki vsebujejo od štiri do 60 glavic.“

se spremeni:

„Artičoka ‚Carciofo Spinoso di Sardegna‘ se da na trg za porabo v naslednjih vrstah zaprte ali odprte embalaže, na katero je pritrjen logotip:

zaprta embalaža:

— pladnji, ki vsebujejo od ene do 12 celih in/ali narezanih glavic,

— od 500-gramske do 5-kilogramske košare iz materialov za živila,

— embalaža iz lesa, kartona in plastike za živila od ene do 60 glavic, s steblom ali brez, ustrezne velikosti za število glavic v vsaki vrsti embalaže;

odprta embalaža:

— embalaža, ki vsebujejo cele glavice (od ene do šest), z zaščitnim trakom za preprečitev nedovoljenega odpiranja. Trak ovija eno ali več glavic, do največ šest. Na njem so navedeni logotip in vse informacije, določene v specifikaciji proizvoda.“

Zahteve za spremembe pri pakiranju so potrebne zaradi stalno spreminjajočega se trga in za večji prodor ZOP „Carciofo Spinoso di Sardegna“, ki je bila do zdaj malo prisotna, med drugim tudi zaradi uporabljenega pakiranja. Sprememba določa uvedbo posamičnega pakiranja, nadomestitev izraza „zaboj“ s splošnejšim izrazom „embalaža“, da bi se upoštevale tudi druge vrste zaprte embalaže, kot so na primer zavojčki in ovitki (flow pack), ter nazadnje uvedba odprte embalaže za trženje artičoke „Carciofo Spinoso di Sardegna“ bodisi v posamičnih glavicah bodisi v šopih (ki vsebujejo do šest glavic).

ENOTNI DOKUMENT

„CARCIOFO SPINOSO DI SARDEGNA“

EU št.: IT-PDO-0105-01325 – 7.4.2015

ZOP ( X ) ZGO ( )

1. Ime

„Carciofo Spinoso di Sardegna“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Artičoka „Carciofo Spinoso di Sardegna“ se pridobiva iz lokalnega ekotipa „spinoso sardo“, ki spada v botanično vrsto „Cynara scolymus“ in ima naslednje morfološke značilnosti: srednje velika korenikasta trajnica, pri kateri je cvetna os glavne glavice na višini od 45 do 70 cm; navzgor rastoča, zelo primerna za razporejeno pridelavo cvetnega prahu. Zeleni, bodičasti listi so srednje veliki in se močno razlikujejo po obliki, od številnih lopatičastih listov do drugih krpastih, in pogosteje, pernatih listov. Glavice so podolgovate, stožčaste oblike, so srednje čvrste, dolžine najmanj 6 cm in premera od 6 do 13 cm; dolgi zeleni zunanji krovni listi, včasih s širšimi vijoličasto-rjavimi odtenki, s koničastimi vrhovi z rumeno bodico; slamnato rumeni notranji krovni listi z vijoličastimi žilami; stebla dolžine od 10 do 40 cm (v skladu z odstopanjem iz Uredbe (ES) št. 1466/2003) in debeline od 1 do 3,5 cm.

ZOP „Carciofo Spinoso di Sardegna“ mora imeti naslednje značilnosti:

fizične značilnosti: oblika: podolgovata, stožčasta in srednje čvrsta glavica; barva: zelena, včasih s širšimi vijoličasto-rjavimi odtenki; rumene bodice na krovnih listih; struktura stebla: mehak in užiten notranji del, ne preveč vlaknast; užitni del: najmanj 30 % teže sveže glavice;

kemijske značilnosti: vsebnost ogljikovih hidratov je najmanj 2,5 g na 100 g sveže snovi; vsebnost polifenolov je najmanj 50 mg na 100 g sveže snovi; natrij: največ 0,125 g na 100 g sveže snovi;

organoleptične značilnosti: vonj: intenzivna aroma po osatu in cvetlicah; čvrstost: krovni listi so mesnati, vendar mehki in hrustljavi pri steblu; okus: poln, z uravnoteženo mešanico grenkih in sladkih not zaradi vsebnosti polifenolnih derivatov in cinarina; trpkost: prisotnost čreslovin, ki so naravne sestavine artičok, je komajda zaznavna, saj se pogosto izravna s prevladujočimi sladkimi aromami ob visoki vsebnosti ogljikovih hidratov. Stebla in glavice artičoke „Carciofo Spinoso di Sardegna“ se običajno uživajo surovi, kar omogoča, da pridejo vsebovana hranila bolj do izraza. ZOP se lahko dodeli samo za „Carciofo Spinoso di Sardegna“, ki spada v tržna razreda „Extra“ in „I“.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vsi postopki proizvodnje artičoke „Carciofo Spinoso di Sardegna“ se izvajajo na območju iz točke 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Zaradi hitre kvarljivosti z izgubo svežine, tj. sijaja in čvrstosti glavic, stebel in listov, je treba ravnanje z njimi omejiti na nujno potrebno in jih zapakirati takoj po obiranju, da se omogoči tradicionalen način uživanja surovih artičok „Carciofo Spinoso di Sardegna“. Ta določba je nedvomno koristna za svežino, ker zmanjšuje oksidacijo in izločanje vlage, ki bi jima bil proizvod izpostavljen in ki bi posledično spremenili njegove fizične, organoleptične in kemijske značilnosti.

Artičoka „Carciofo Spinoso di Sardegna“ se da na trg za porabo v naslednjih vrstah zaprte ali odprte embalaže, na katero je pritrjen logotip:

zaprta embalaža:

— pladnji, ki vsebujejo od ene do 12 celih in/ali narezanih glavic,

— od 500-gramske do 5-kilogramske košare iz materialov za živila,

— embalaža iz lesa, kartona in plastike za živila od ene do 60 glavic, s steblom ali brez, ustrezne velikosti za število glavic v vsaki vrsti embalaže;

odprta embalaža:

— embalaža, ki vsebujejo cele glavice (od ene do šest), z zaščitnim trakom za preprečitev nedovoljenega odpiranja. Trak ovija eno ali več glavic, do največ šest. Na njem so navedeni logotip in vse informacije, določene v specifikaciji proizvoda.

Materiali, primerni za pakiranje proizvoda v skladu z zadevnimi predpisi Skupnosti, se lahko še naprej uporabljajo. Vsaka embalaža mora vsebovati artičoko „Carciofo Spinoso di Sardegna“ istega tržnega razreda. Vidni del vsebine embalaže mora biti reprezentativen za celotno vsebino …

3.6 Posebna pravila za označevanje proizvoda, za katerega se uporablja registrirano ime

Na etiketah, nameščenih na embalažo, morajo biti navedeni: označba ZOP „Carciofo Spinoso di Sardegna“ in simbol Skupnosti; oznaka razreda „Extra“ ali „I“; velikost; število vsebovanih glavic; vse druge zakonsko predpisane navedbe in logotip.

Logotip označbe vsebuje stiliziran prikaz antropomorfne bodičaste artičoke z glavico rastline, ki se z narisanim nasmehom spremeni v pravo glavo, in listi, ki se prelevijo v odprte, iztegnjene roke, ki nakazujejo prijateljsko in gostoljubno kretnjo. Sporočilo je, da je proizvod kljub svojemu bodičastemu videzu sladkega okusa.

Navedba ZOP na etiketi mora biti napisana z jasnimi in neizbrisnimi črkami v razločnem kontrastu barv glede na barvo etikete in mora biti jasno razločljiva od drugih informacij, ki so lahko natisnjene s črkami, ki so za polovico manjše od črk, uporabljenih za ZOP. Zaščiteni označbi porekla je prepovedano dodajati kakršen koli oznake, ki niso izrecno določene, medtem ko se dopušča uporaba imena podjetja in zasebnih znamk, če te ne hvalijo proizvoda in ne zavajajo potrošnika.

4. Jedrnata opredelitev geografskega območja

Artičoka „Carciofo Spinoso di Sardegna“ se prideluje in pakira na območju proizvodnje, ki vključuje naslednje občine:

pokrajina Cagliari: Assemini, Assemini Isola Amministrativa (I.A.), Barrali, Castiadas, Decimomannu, Decimoputzu, Donori, Elmas, Escolca (I.A.), Guasila, Mandas, Maracalagonis, Monastir, Muravera, Nuraminis, Serdiana, Pimentel, Pula, Quartu Sant’ Elena, Quartucciu, Samatzai, San Sperate, San Vito, Selargius, Selegas, Sestu, Sinnai (I.A.), Ussana, Uta, Villanovafranca, Villaputzu, Villasimius, Villasor in Villaspeciosa;

pokrajina Carbonia-Iglesias: Giba, Masainas, Piscinas, San Giovanni Suergiu, Santadi, Sant’Anna Arresi, Tratalias in Villaperuccio;

pokrajina Medio Campidano: Furtei, Gonnosfanadiga, Pabillonis, Pauli Arbarei, Samassi, San Gavino Monreale, Sanluri, Sardara, Segariu, Serramanna, Serrenti, Villacidro, Villamar;

pokrajina Oristano: Arborea, Baratili San Pietro, Bauladu, Bosa, Cabras, Cuglieri, Flussio, Magomadas, Marrubiu, Milis, Mogoro, Narbolia, Nurachi, Ollastra, Oristano, Palmas Arborea, Riola Sardo, San Nicolò Arcidano, Santa Giusta, San Vero, Siamaggiore, Seneghe, Sennariolo, Simaxis, Solarussa, Terralba, Tramatza, Tresnuraghes, Uras, Zeddiani in Zerfaliu;

pokrajina Nuoro: Dorgali, Galtellì, Irgoli, Loculi, Onifai, Orosei, Posada, Siniscola in Torpè;

pokrajina Ogliastra: Arzana (I.A.), Barisardo, Baunei, Cardedu, Girasole, Lanusei (I.A.), Loceri (I.A.), Lotzorai, Tertenia in Tortolì;

pokrajina Sassari: Alghero, Banari, Castelsardo, Florinas, Ittiri, Montresta, Olmedo, Ossi, Valledoria, Viddalba, Villanova Monteleone, Porto Torres, Putifigari, Uri, Santa Maria Coghinas, Sassari, Usini, Sedini, Sennori, Sorso in Tissi;

pokrajina Olbia-Tempo: Badesi, Budoni in San Teodoro.

Navedeno območje proizvodnje je območje, na katerem se tradicionalno goji artičoka „Carciofo Spinoso di Sardegna“. Te občine imajo hkrati tudi vse talne in podnebne značilnosti, potrebne za pridelavo, ter bogato dediščino izkušenj, običajev in pridobljenega strokovnega znanja o pridelavi, kar zagotavlja značilnosti proizvoda.

5. Povezava z geografskim območjem

Zemljišča na območju proizvodnje iz točke 4, na katerem se goji artičoka „Carciofo Spinoso di Sardegna“, so naplavinskega izvora; so sveža, bogata s fosforjem, železom, magnezijem, kalcijem, kalijem in organskimi snovmi ter pH nevtralna ali rahlo subalkalna.

Povprečna zimska temperatura je 11,3 °C, medtem ko je poletno povprečje 24 °C. Zmrzali so izjemno redke, sneg je bolj izjema. Padavine so čez leto neenakomerno razporejene, pri čemer jih je največ pozimi, poleti pa skorajda nič.

Značilnosti artičoke „Carciofo Spinoso di Sardegna“ so rahla trpkost, prijeten okus zaradi uravnotežene mešanice grenkih in sladkih not, ter mehkoba mesa, ki spodbuja surovo uživanje. Druge značilnosti so visoka raven polifenolov in drugih hranil ter zelo nizke ravni natrija.

In nenazadnje, vendar nič manj pomembno, posebna zgradba glavice, ki vsebuje krovne liste, ki rastejo tesno drug ob drugem, preprečuje vdor zunanjih škodljivih snovi ter s tem zagotavlja neoporečnost proizvoda.

Značilnosti, ki upravičujejo vlogo za priznanje artičoke „Carciofo Spinoso di Sardegna“ kot ZOP in po katerih se proizvod razlikuje od drugih proizvodov iste vrste, so: rahla trpkost, prijeten okus, ki je posledica uravnotežene mešanice grenkih in sladkih not, mehkoba mesa, ki spodbuja njegovo surovo uživanje, visoka vsebnost hranilnih snovi, ki so pomembne za čiščenje organizma (spodbujanje izločanja urina, razstrupljanje jeter in zniževanje ravni holesterola v krvi), visoka vsebnost ogljikovih hidratov, mineralnih soli, železa, kalija, fosforja in različnih vrst vitaminov, zlasti vitaminov skupine A.

Te posebne značilnosti so močno povezane z ozemljem otoka, ki je posebej primerno za pridelavo proizvoda zaradi tradicionalnih tehnik pridelave ter ugodnih podnebnih, talnih in morfoloških razmer. Znatne količine kalcija, magnezija in kalija, ki so prisotne skoraj na vseh zemljiščih, na katerih se gojijo artičoke, so glavni razlog za značilno odpornost rastline proti stresu zaradi visokih temperatur in nizke relativne vlažnosti. Prav tako so ta zemljišča, ki so „sveža“ in globoka, pretežno naplavinskega izvora in na katerih ne zastaja voda, odlična za izmenjavo snovi. Zagotavljajo, da rastline popolnoma absorbirajo fosfor, železo, kalij in druge mineralne snovi, ki proizvodu dajejo značilnosti artičoke „Carciofo Spinoso di Sardegna“.

Podnebni dejavniki vplivajo na kakovost artičoke „Carciofo Spinoso di Sardegna“, saj določajo splošne funkcije rastline, kot sta fotosinteza ter absorpcija vode in hranil. Zelo pomemben podnebni dejavnik pri določanju kakovostnih značilnosti artičoke „Carciofo Spinoso di Sardegna“ je sončna svetloba, zlasti intenzivnost sončnih žarkov, ki celo v zimskih mesecih vpliva na proizvodnjo založnih snovi rastline, kot so ogljikovi hidrati, ki določajo okus rastline, zaradi česar so artičoke še posebej primerne za surovo uživanje. Treba je tudi omeniti, da je intenzivnost sončne svetlobe enaka po vsem območju proizvodnje, saj razlike v zemljepisni širini med zadevnimi območji na severu in jugu ne vplivajo na pravilen razvoj rastline.

Primernost ozemlja samega na sebi skupaj s človeškimi viri na tem območju ter njihovimi običaji, izkušnjami in znanjem omogoča izbiro najboljših artičok z ročnim obiranjem, razvrščanjem in določanjem velikosti. Opravili dicioccatura (odstranitev stebel, ki so nosila glavice) in scarducciatura (ročna odstranitev odvečnih majhnih artičok), ki ju izvajajo zelo specializirani lokalni delavci, prispevata k dosegi izbranega proizvoda. Naravna primernost artičoke „Carciofo Spinoso di Sardegna“ za uživanje v surovi obliki je še poudarjena z optimalno kombinacijo kmetijskih dejavnikov, kot so čas in gostota sajenja, pametna uporaba namakanja, gnojenja in sredstev za varstvo rastlin, ter omejeno življenjsko dobo artičok od enega do treh let, ki zagotavlja krepkost rastline.

Z zgodovinskega vidika pridelava, njena uporaba kot kmetijske rastline in zlasti njena povezava z okoljem segajo v čas Feničanov in so se ohranile skozi stoletja do danes, ko je ena od bistvenih vej kmetijstva otoka in tudi na nacionalni ravni. Pisne dokaze o prisotnosti artičok na Sardiniji najdemo v drugi polovici 18. stoletja v monografiji „Agricoltura di Sardegna“ (Kmetijstvo na Sardinji), ki jo je leta 1780 izdal Andrea Manca dell’Arca, plemič iz Sassarija, in vsebuje razdelek z naslovom: „Cardo e Carciofo. Propagazione. Varietà. Coltivazione. Uso.“. („Kardij in artičoka. Širjenje. Sorta. Gojenje. Uporaba.“ O obstoju artičoke „Carciofo Spinoso di Sardegna“ v prvih desetletjih zadnjega stoletja priča tudi delo Maxa Leopolda Wagnerja „Das ländliche Leben Sardiniens im Spiegel der Sprache“ („Kmečko življenje Sardinije, odraženo v jeziku“), izdano leta 1921 v Heidelbergu v Nemčiji. Od prvih desetletij 20. stoletja je bilo otoško kmetijstvo zelo posodobljeno, vključno s pridelavo artičok, pri čemer je prišlo do preusmeritve z oskrbovanja lokalnega trga na specializirano pridelavo, namenjeno italijanskemu in mednarodnim trgom. V tem obdobju velikih sprememb v trgovini se je artičoka „Carciofo Spinoso di Sardegna“ uveljavila na celinskih trgih, kjer nikakor ni bila neprepoznavna ali brezimna; njeno sardinsko poreklo je že od zgodnjih let 20. stoletja jamstvo za kakovost in poreklo, ki ga potrošniki cenijo in iščejo, kar dokazujejo številni viri. Zgodovinsko poreklo proizvoda je potrošnike sčasoma spodbudilo k istovetenju artičoke „Carciofo Spinoso di Sardegna“ s podobo same Sardinije do te mere, da je artičoka „Carciofo Spinoso di Sardegna“ postala del vsakdanjika ter jo lahko najdemo na jedilnikih različnih restavracij, etiketah proizvodov in v trgovinskih dokumentih; zato se je pojavila potreba po določitvi formalnih pravil za uporabo te označbe, da bi bile značilnosti proizvoda neločljivo povezane z ozemljem Sardinije ter da se potrošnike in proizvajalce zaščiti pred kakršno koli nepravilno in nedovoljeno uporabo tega imena.

Sklic na objavo specifikacije proizvoda

(drugi pododstavek člena 6(1) te uredbe)

Ta uprava je začela nacionalni postopek ugovora z objavo predlaganih sprememb specifikacije za ZOP „Carciofo Spinoso di Sardegna“ v Uradnem listu Italijanske republike št. 42 z dne 20. februarja 2015.

Celotno besedilo proizvodne specifikacije je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v desnem zgornjem kotu zaslona) in nato „Prodotti DOP IGP STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 343, 14.12.2012, str. 1.